DA Den Europæiske Unions Tidende C 90/33

Sag anlagt den 20. februar 2009 — Provincie Groningen og Provincie Drenthe mod Kommissionen

(Sag T-69/09)

2009/C 90/51

Processprog: nederlandsk

Parter

Sagsøgere: Provincie Groningen (Groningen, Nederlandene) og Provincie Drenthe (Assen, Nederlandene) (ved advocaten C. Dekker og E. Belhadj)

Sagsøgt: Kommissionen for De Europæiske Fællesskaber

Sagsøgernes påstande

— Delvis annullation af artikel 2 i Kommissionens beslutning K(2008) 8355 af 11. december 2008 om nedsættelse af støtte fra Den Europæiske Fond for Regionaludvikling, inden for rammerne af enhedsprogrammeringsdokumentet for regionen Groningen-Drenthe, der er omfattet af mål 2 — nr. 97.07.13.003, som blev bevilliget i overensstemmelse med Kommissionens beslutning K(1997) 1362 af 26. maj 1997, for så vidt som den førstnævnte beslutning vedrører den anvendte faste korrektion på 2 % af budgettet svarende til 1 139 346,24 EUR og anslår de ikke-støtteberettigede udgifter til et samlet beløb på 8 441 804 NLG, og for så vidt som den vedrører den ekstrapolerede korrektion på 5,76 % samt til en korrektion på 1 160 456 NLG i forbindelse med de manglende udbud af kontrakter, der ligger under de i udbudsdirektiverne fastsatte tærskelværdier.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Sagsøgerne har til støtte for søgsmålet for det første gjort gældende, at der foreligger en tilsidesættelse af artikel 24 i forordning nr. 4253/88 (1), da Kommissionen har foretaget en ekstrapoleret korrektion på 5,76 % for de konstaterede uregelmæssigheder og anvendt en fast korrektion på 2 % for den manglende overholdelse af specifikke projekt- og programforskrifter, uagtet at disse korrektioner ikke kan baseres på den nævnte artikel.

Sagsøgerne har for det andet gjort gældende, at der foreligger en tilsidesættelse af artikel 28 EF og artikel 49 EF, da Kommissionen har set bort fra, at kontrakter, hvis værdi er lavere end de i direktiv 93/37/EØF (2), direktiv 93/38/EØF (3) og direktiv 92/50/EØF (4) om offentlige udbud fastsatte tærskelværdier, kun skal indgås i henhold til bestemmelserne om frie varebevægelser og fri udveksling af tjenesteydelser, når der foreligger et grænseoverskridende element.

Sagsøgerne har for det tredje gjort gældende, at der foreligger en tilsidesættelse af retssikkerhedsprincippet og princippet om beskyttelse af den berettigede forventning, da Kommissionen har fastslået, at kontrakter, hvis værdi er lavere end de i udbudsdirektiverne fastsatte tærskelværdier, kun kan indgås i henhold til bestemmelserne om frie varebevægelser og fri udveksling af tjenesteydelser, selv om dette ikke stod klart på tidspunktet for gennemførelsen af enhedsprogrammeringsdokumentet for regionen Groningen-Drenthe, der er omfattet af mål 2.

Sagsøgerne har for det fjerde gjort gældende, at der foreligger en tilsidesættelse af EF-traktaten, navnlig artikel 211, da Kommissionen har foretaget en fast korrektion på 2 % under henvisning til manglende overholdelse af nationale projektforskrifter, selv om Kommissionen ikke havde beføjelse hertil.

Sagsøgerne har for det femte gjort gældende, at der foreligger en tilsidesættelse af forordning nr. 4253/88 og nr. 2064/97 (5), da sagsøgerne i modsætning til Kommissionens opfattelse har opfyldt deres forpligtelser angående administrations- og kontrolsystemet.

Sagsøgerne har for det sjette gjort gældende, at der foreligger en tilsidesættelse af princippet om beskyttelse af den berettigede forventning, da Kommissionen har givet anledning til en begrundet forventning hos sagsøgerne om, at det eksisterende administrations- og kontrolsystem og andre typer opsyn var tilstrækkelige til at opfylde sagsøgernes forpligtelser.

Sagsøgerne har for det syvende gjort gældende, at der foreligger en tilsidesættelse af forordning nr. 4253/88, da Kommissionen med urette har indtaget det standpunkt, at projekt Noord-Zuidroute ikke blev afsluttet rettidigt, og at der forelå fejl ved administrations- og kontrolsystemerne, hvorfor Kommissionen foretog en fast nedsættelse på 2 %.

Sagsøgerne har for det ottende gjort gældende, at der foreligger en tilsidesættelse af direktiv 93/36/EØF (6), da Kommissionen med urette har indtaget det standpunkt, at der inden for rammerne af projektet Waterfabriek Noorder Dierenpark Emmen er indgået kontrakter om levering af membraner og et processtyringssystem, som i strid med bestemmelserne i direktiv 93/36/EØF er indgået uden nogen form for konkurrence, mens direktiv 93/36/EØF i det foreliggende tilfælde på ingen måde er til hinder for en sådan indgåelse.

Sagsøgerne har for det niende gjort gældende, at der foreligger en tilsidesættelse af direktiv 92/50/EØF og 93/36/EØF, da Kommissionen med urette har indtaget det standpunkt, at der inden for rammerne af projektet Waterfabriek Noorder Dierenpark Emmen er indgået en kontrakt om projekt- og rammeadministration, som i strid med bestemmelserne i direktiv 93/36/EØF er indgået uden nogen form for konkurrence, selv om kontrakten udgør en del af udførelsen af bygge- og anlægsarbejdet, som omhandlet i direktiv 93/37/EØF, og derfor ikke skal sendes i udbud særskilt.

Sagsøgerne har for det tiende gjort gældende, at der foreligger en tilsidesættelse af direktiv 93/38/EØF, da Kommissionen med urette har indtaget det standpunkt, at der inden for rammerne af projektet Centraal Station Groningen er indgået en kontrakt om leje af faciliteter til midlertidig indkvartering i strid med bestemmelserne i direktiv 93/38/EØF, selv om etableringen af denne midlertidige indkvartering skal anses for en del af »arbejdet«, som omhandlet i direktiv 93/38/EØF.

Sagsøgerne har for det ellevte gjort gældende, at der foreligger en tilsidesættelse af forordning nr. 4253/88, da Kommissionen med urette har indtaget det standpunkt, at det er uforeneligt med enhedsprogrammeringsdokumentet at yde støtte til Teknologicentret Noord-Niederland.

Sagsøgerne har endelig gjort gældende, at der foreligger en tilsidesættelse af EF-traktaten og forordning nr. 4253/88, da Kommissionen ved undersøgelsen af den samlede fejlandel med urette tog konstateringerne vedrørende renoveringsplanen for Martinihal Groningen i betragtning.

(1) Rådets forordning (EØF) nr. 4253/88 af 19.12.1988 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter (EFT L 374, s. 1).

(2) Rådets direktiv 93/37/EØF af 14.6.1993 om samordning af fremgangsmåderne med hensyn til indgåelse af offentlige bygge- og anlægskontrakter (EFT L 199, s. 54).

(3) Rådets direktiv 93/38/EØF af 14.6.1993 om samordning af fremgangsmåderne ved tilbudsgivning inden for vand- og energiforsyning samt transport og telekommunikation (EFT L 199, s. 84).

(4) Rådets direktiv 92/50/EØF af 18.6.1992 om samordning af fremgangsmåderne ved indgåelse af offentlige tjenesteydelsesaftaler (EFT L 209, s. 1).

(5) Kommissionens forordning (EF) nr. 2064/97 af 15.10.1997 om gennemførelse af Rådets forordning (EØF) nr. 4253/88 om detaljerede ordninger for medlemsstaternes finanskontrol af aktioner, der medfinansieres af strukturfondene (EFT L 290, s. 1).

(6) Rådets direktiv 93/36/EØF af 14.6.1993 om samordning af fremgangsmåderne ved offentlige indkøb (EFT L 199, s. 1).